Diari Oficial de la Generalitat Valenciana


Sumari del DOGV 6629, del 13-10-2011 (2011/10686)

Informació pública de la modificació puntual número 12 de les normes subsidiàries.
----------------------------------------------------------------------------------

### Dades del document

Número de DOGV
:   6629

Data del DOGV
:   13-10-2011

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2011/10811


Data del document
:   05-10-2011

Organisme emissor
:   Ajuntament d'Estivella

Tipus de document
:   Anunci

Descriptors 

:   * Estivella
    * pla d'urbanisme
    * administració local

Informació pública de la modificació puntual número 12 de les normes subsidiàries. [2011/10931]  
El Ple de la corporació municipal, en sessió celebrada el dia 28 de setembre d'enguany, va adoptar, per unanimitat dels assistents, l'acord següent:  
«4.2. Proposta d'aprovació inicial de la modificació puntual núm. 12 de les normes subsidiàries (NNSS) que inclou entre altres la modificació de la ZR-3.1 pactada en el conveni de col·laboració amb un veí del municipi.  
  
Memòria justificativa   
  
Introducció  
El municipi d'Estivella està actualment regulat per les normes subsidiàries de planejament d'àmbit local (en endavant NNSS), document que va tindre la seua aprovació definitiva per la Comissió Territorial d'Urbanisme de València, el dia 18 de juliol de 1996.   
Després d'aquesta aprovació i a causa de circumstàncies d'interés general per al municipi, s'han redactat diverses modificacions puntuals a les citades NNSS.  
Amb el present document es proposa la denominada modificació puntual núm. 12 de les vigents normes subsidiàries pel que fa exclusivament al canvi d'alineacions en l'àmbit que es delimita.  
Àmbit de la modificació puntual de les normes urbanístiques.  
La present modificació puntual afecta té dos vessants:   
1. D'una banda, modifica l'article 203.3 de les esmentades normes, que permet en la zona d'ordenació ZR.3.2 l'ús de residencial unifamiliar aïllada sempre que en aquest cas es complisquen les mateixes condicions assenyalades per a la zona ZR.3.1 (propi de l'ús característic de residencial unifamiliar).  
2. D'altra banda, pretén la modificació de l'article 209 de les esmentades normes, el qual conté les determinacions urbanístiques aplicables al sòl no urbanitzable de la localitat.   
  
Antecedents  
1. Respecte a la modificació de l'article 203.3, cal assenyalar que l'article 177 de les vigents NNSS estableixen per al sòl urbà un total de 4 zones de qualificació urbanística (denominades ZR1 Nuclis històrics, ZR2 Residencial entre mitgeres, ZR3 Ordenació per edificació aïllada en parcel·la i ZR4 Residencial unifamiliar en filera), a desenvolupar mitjançant estudi de detall, a les quals atribueixen la consegüent ordenació dels usos detallats, volum, edificabilitats i la resta de determinacions urbanístiques que resulten d'aplicació als terrenys inclosos en cada una d'aquestes.  
Per la seua banda, la zona d'ordenació ZR3 Ordenació per edificació aïllada en parcel·la inclou al seu torn les següents subzones:   
Zona ZR3.1. Residencial unifamiliar aïllada.   
Zona ZR3.2. Residencial unifamiliar en filera.   
Zona ZR3.3. Residencial unifamiliar aïllada en nucli de Beselga.  
La secció tercera del capítol quart del títol V de les citades NNSS es dedica a establir les determinacions aplicables a la zona ZR3 Ordenació per edificació aïllada en parcel·la, i es desglossa en diversos apartats: l'apartat 1 es dedica a l'àmbit de l'esmentada zona, l'apartat 2 es destina a les normes particulars de zona ZR3 que són comuns per a les subzones ZR3.1, ZR3.2. i ZR3.3., l'apartat 3 es dedica a les normes particulars de la subzona ZR3.1, l'apartat 4 a les normes particulars de la subzona ZR3.2. i l'apartat 5 a les normes particulars de la subzona ZR3.3.   
  
Dins de les normes particulars de la subzona ZR3.2 (Residencial unifamiliar en filera), l'article 203.3 estableix que "La tipologia característica d'edificació és residencial unifamiliar en filera. Es permet l'ús de residencial unifamiliar aïllada, complint les condicions assenyalades per a la zona ZR.3.1."  
D'acord amb això, les NNSS possibiliten que en terrenys subjectes a la zona d'ordenació ZR3.2 (pròpia d'unifamiliar en filera), amb un índex d'edificabilitat neta d'1,82 m²t/m²s, una parcel·la mínima de 125 m² i una ocupació màxima del 60%, es puguen aplicar les determinacions de la zona d'ordenació ZR 3.1 (pròpia de l'ús unifamiliar aïllada), si bé sempre que en aquest cas es complisca amb les normes particulars de la dita zona (en aquesta un índex d'edificabilitat neta de 0,4 m²t/m²s, una parcel·la mínima de 500 m² i una ocupació màxima del 60%).  
  
2. Respecte a la modificació de l'article 209 de les NNSS, aquesta porta causa perquè l'actual article 219.4 de les normes subsidiàries del planejament d'Estivella estableix per al sòl no urbanitzable que "Mitjançant la seua declaració d'interés comunitari s'autoritzaran els usos establits en l'article 8.2, i si escau, els establits en procediment extraordinari de l'article 20 de la Llei 4/1992 del Sòl No Urbanitzable de la Generalitat Valenciana, en tot cas amb parcel·la mínima 20.000 m², altura màxima dues plantes i set metres, i edificabilitat màxima 0,10 m²/m², sempre que es justifique adequadament, segons el parer dels organismes competents, la idoneïtat de l'actuació en relació amb el medi, i específicament la depuració adequada dels abocaments."  
  
L'apartat 5 de la mateixa norma indica que "En el que no s'assenyala específicament, caldrà ajustar-se al que disposa la Llei 4/1992 del Sòl No Urbanitzable de la Generalitat Valenciana.»  
L'esmentada Llei 4/1992 del Sòl No Urbanitzable (legislació sobre aquesta classe de sòl en el moment en què van ser aprovades les normes subsidiàries d'Estivella) ha sigut objecte de posteriors modificacions, la més important l'efectuada a través de la Llei 10/2004   
En l'article 27.3 de l'esmentada Llei 10/2004 (en la redacció que en fa la Llei 12/2010) s'indica que per a la realització de construccions i instal·lacions destinades a activitats turístiques, esportives, d'oci i esbarjo, terciàries en general o de serveis en el sòl no urbanitzable, la parcel·la exigible per a aquestes actuacions serà almenys de mitja hectàrea.   
  
No obstant això, la disposició transitòria primera de la Llei 10/2004 estableix que «1. El planejament municipal vigent a l'entrada en vigor de la present llei haurà d'adaptar la seua classificació del sòl no urbanitzable al que disposa aquesta» adaptació que haurà de produir-se amb ocasió de la revisió del planejament general o mitjançant un expedient d'homologació a la present llei dels instruments de planejament que estiguen vigents en els respectius municipis.  
Així mateix, la disposició transitòria segona de la Llei 10/2004 assenyala que «...No obstant això, continuaran aplicant-se per al sòl no urbanitzable les prescripcions dels plans urbanístics municipals que disposen una superfície major de parcel·la mínima, una menor ocupació de la parcel·la o una menor altura edificable, de les estipulades per aquesta llei, així com les que tot i ser compatibles amb aquesta tinguen com a objecte impedir la formació de nuclis de població, prohibir usos indesitjables o definir coeficients de volumetria o edificabilitat màxims.  
  
D'acord amb l'anterior, és evident que mentre que no s'efectue l'adaptació a la Llei 10/2004 de les normes subsidiàries d'Estivella (quant al sòl no urbanitzable), es manté l'aplicació preferent del que disposen les esmentades normes subsidiàries pel que es refereix a la superfície de parcel·la mínima per a poder tramitar i obtindre una declaració d'interés comunitari (en endavant DIC), ja que en el dit instrument de planejament l'esmentada superfície mínima és major que la prevista en l'actual normativa.  
Justificació i conveniència de la modificació  
1. Respecte al primer vessant, es pot convindre que l'aplicació de les normes particulars de la zona ZR 3.1 (unifamiliar aïllada) a terrenys subjectes en principi a les determinacions pròpies de la zona ZR3.2 (unifamiliar en filera) ha estat condicionant la possibilitat que les dites parcel·les, adjudicades a particulars que no consideren la realització en els seus terrenys de promocions d'habitatges unifamiliars en filera, es destinen a albergar edificacions aïllades per al seu ús propi, atés que a pesar que han hagut de contribuir al pagament de les càrregues d'urbanització dels àmbits de gestió en què es trobaven els seus terrenys en funció d'una edificabilitat prou elevada (1,8 m²t/m²s) si volien edificar en aqueixes mateixes parcel·les un habitatge unifamiliar aïllat, havien de renunciar a molt d'aprofitament de l'atribuït pel planejament als seus terrenys (l'IEN de la zona ZR3.1 és de 0,4 m²t/m²s).  
  
Per a evitar aquesta disfunció, i atés que en l'actual situació del mercat immobiliari i del sistema financer resulta molt complicat efectuar promocions d'habitatges en filera (pel contrari, les sol·licituds de llicències que es presenten s'orienten majoritàriament, quasi diríem de forma exclusiva, cap a habitatges aïllats per al seu ús propi pel mateix promotor), sembla convenient modificar aquesta situació i corregir la indicada remissió íntegra a les normes particulars de la zona ZR 3.1 per al cas en què en els terrenys subjectes a la zona ZR 3.2 es desitge construir un habitatge aïllat.  
Per tant, sembla oportú que en compte d'aplicar-se per a tals casos l'índex d'edificabilitat neta previst de forma genèrica per a la zona ZR 3.1 (cosa que, com hem dit abans, suposa una reducció de sis vegades l'aprofitament atribuït als seus terrenys), l'edificabilitat neta d'aquestes parcel·les es reduïsca respecte de la prevista per a la zona ZR 3.2 per no resultar necessari disposar de tanta edificabilitat al no destinar-se a habitatges en filera, però que siga un poc major que la prevista amb caràcter general per a l'esmentada zona ZR 3.1, ja que la disminució actual d'aprofitament fa l'efecte que és excessiva. Correlativament és convenient augmentar lleugerament l'ocupació màxima de parcel·la amb l'edificació, per a possibilitar que es materialitze l'aprofitament de forma més idònia.  
D'acord amb això, es proposa que per al cas en què es destine un terreny subjecte inicialment a la subzona d'ordenació ZR.3.2 a l'ús d'habitatge aïllat (ZR.3.1), les normes particulars a aplicar a aquest siguen les previstes per a aquesta última (arts 196 a 202) amb l'excepció de l'índex d'edificabilitat neta en parcel·la i de l'ocupació màxima de l'edificació sobre aquesta.  
Així, doncs, es proposa que, únicament per a tals casos, l'índex d'edificabilitat neta dels dits terrenys siga de 0,6 m²t/m²s i el percentatge màxim d'ocupació siga del 50%.  
2. Respecte a la modificació de la parcel·la mínima en sòl no urbanitzable, la justificació s'explica perquè l'aplicació de l'esmentada parcel·la mínima per a poder obtindre una DIC ha limitat molt la possibilitat de posada en ús de les parcel·les classificades com a sòl no urbanitzable pel planejament d'Estivella, a causa de l'atomització de la propietat en aquesta, caracteritzada per la presència de parcel·les de reduïda extensió que no arriben al mínim dels 20.000 m².  
En el context de l'actual situació socioeconòmica, la línia legislativa iniciada amb la Llei 12/2010, i la conveniència de facilitar al màxim des de les institucions públiques la implantació d'activitats d'interés general en aquest tipus de sòl i al mateix temps el respecte al medi ambient, es considera oportú ajustar la superfície mínima prevista en les actuals NNSS perquè les parcel·les classificades pel planejament com a sòl no urbanitzable puguen obtindre una DIC, a la superfície mínima establida per a això en l'article 27.3 de la Llei 10/2004 (en la redacció que en fa la Llei 12/2010), açò és, fixar en el planejament municipal que la dita superfície mínima siga de mitja hectàrea (5.000 m²).  
  
Proposta de la modificació  
1. Modificació de l'article 203.3  
Així doncs, es proposa d'una banda la modificació de l'apartat 3 de l'article 203 de les normes subsidiàries i queda aquest redactat com segueix:  
"Article 203. Usos, tipologia i paràmetres d'ordenació  
1. L'ús característic és el de residencial unifamiliar en filera.  
2. Els usos prohibits i compatibles són els assenyalats per a la zona ZR.3.  
3. La tipologia característica d'edificació és residencial unifamiliar en filera. Es permet l'ús de residencial unifamiliar aïllada, complint en aquest cas les condicions assenyalades per a la zona ZR.3.1., excepte pel que fa a l'índex d'edificabilitat neta que serà de 0,6 m²t/m²s i el percentatge d'ocupació que serà del 50%.  
4. Els paràmetres de l'ordenació són els corresponents a la zona ZR.3, per edificació aïllada en parcel·la, amb les particularitats que s'indiquen en els articles següents."   
2. Modificació de l'article 209.4  
D'altra banda, es proposa la modificació de l'apartat 4 de l'article 209 de les normes subsidiàries i queda aquest redactat com segueix:  
"Mitjançant la seua declaració d'interés comunitari s'autoritzaran els usos establits en l'article 8.2 i, si escau, els establits en procediment extraordinari de l'article 20 de la Llei 4/1992 del Sòl No Urbanitzable de la Generalitat Valenciana, en tot cas amb parcel·la mínima de mitja hectàrea (5.000,00 m²), altura màxima dues plantes i set metres, i edificabilitat màxima 0,10 m²/m², sempre que es justifique adequadament, segons el parer dels organismes competents, la idoneïtat de l'actuació en relació amb el medi, i específicament la depuració adequada dels abocaments."   
Tramitació  
La present modificació de les NNSS vigents a Estivella es tramita a l'empara del que disposen els articles 94 i concordants de la Llei Urbanística Valenciana (Llei 16/2005 de 30 de desembre).  
Així mateix, de conformitat amb el que estableix l'article 223.5 del Decret 67/2006, de 19 de maig, del Consell, pel qual s'aprova el Reglament d'Ordenació i Gestió Territorial i Urbanística, aquest projecte de modificació puntual de les normes subsidiàries d'Estivella es tramitarà conforme al procediment previst per a l'aprovació de plans parcials, i es requerirà, per tant, segons l'article 83.2.a de la LUV, l'exposició pública per un període mínim d'un mes, anunciada en el Diari Oficial de la Comunitat Valenciana i en un diari no oficial d'àmplia difusió a la localitat.  
Durant aquest termini, el projecte diligenciat haurà de trobar-se depositat, per a la seua consulta pública, a l'Ajuntament afectat pel canvi d'ordenació.  
Òrgan competent per a la seua aprovació definitiva  
Per tractar-se d'una modificació de Pla General referida únicament a elements d'ordenació detallada, l'òrgan competent per a l'aprovació definitiva és el Ple de l'Ajuntament d'Estivella, de conformitat amb el que disposa l'article 223.5 del citat ROGTU, si bé el dit acord ha d'adoptar-se per majoria absoluta del nombre legal de membres de la corporació, segons el que disposa el Llei 7/1985, de 2 d'abril, Reguladora de les Bases de Règim Local.   
  
Després de l'aprovació definitiva caldrà traslladar una còpia de l'expedient a la Conselleria de Territori i Habitatge perquè en prenguen coneixement i als efectes oportuns, i serà necessària la publicació en el DOGV de l'acord d'aprovació definitiva i de la norma modificada.  
[?]  
Pren la paraula l'alcaldessa per a preguntar si hi ha dubtes sobre aquest assumpte, i com que no n'hi ha, el Ple de la corporació, per unanimitat dels regidors, acorda:   
Primer. Sotmetre a informació pública per un termini d'un mes el projecte de modificació puntual núm. 12 de les normes subsidiàries d'Estivella per mitjà d'un anunci publicat en el DOCV i en un diari no oficial d'àmplia difusió a la localitat, Durant aquest termini, el projecte estarà a disposició del públic per a estudiar-lo i consultar-lo.  
  
Segon. Transcorregut el termini, elevar al Ple de l'Ajuntament la corresponent proposta d'acord per a l'aprovació definitiva de la mencionada modificació, amb un informe previ i la contestació de les al·legacions que, si escau, hagen pogut formular-se.»  
  
Estivella, 5 d'octubre de 2011.- L'alcaldessa: María Jesús Ramón.